**Πέμπτη, 21 Νοεμβρίου 2024**

**Διαγωνισμό σχεδιασμού του επετειακού λογοτύπου των 100 χρόνων από την ίδρυσή της προκηρύσσει η ΔΕΘ-HELEXPO**

**Θα αποτυπώνει τη διαχρονική προσφορά της στην ανάπτυξη της επιχειρηματικής και πολιτιστικής δυναμικής της Ελλάδας**

Στην προκήρυξη διαγωνισμού για τον σχεδιασμό ενός εμβληματικού λογοτύπου, που θα είναι συνώνυμο της συνεισφοράς, της ιστορικής διαδρομής και της συμβολής της ΔΕΘ-HELEXPO στην εξέλιξη της χώρας εδώ και 100 χρόνια, προχωρά ο εθνικός εκθεσιακός φορέας.

Το 2025, η ΔΕΘ-HELEXPO συμπληρώνει έναν αιώνα ιστορίας και προσφοράς, γιορτάζοντας τα 100 χρόνια από την ίδρυσή της και επιθυμεί να αναδείξει μέσα από τη δημιουργία του επετειακού λογοτύπου την ιστορική αξία και τον σύγχρονο ρόλο της. Το λογότυπο θα αποτυπώσει και τη διαχρονική προσφορά της ΔΕΘ-HELEXPO στην ανάπτυξη της κοινωνικής, επιχειρηματικής και πολιτιστικής δυναμικής της Ελλάδας.

Ο εικαστικός διαγωνισμός εντάσσεται στο πλαίσιο των εορταστικών δράσεων, που θα πραγματοποιηθούν καθ’ όλη τη διάρκεια του 2025, με αφορμή τα 100 χρόνια από την ίδρυση της εταιρείας.

Η ΔΕΘ-HELEXPO, με απόφαση του Διοικητικού της Συμβουλίου της, όρισε Οργανωτική και Κριτική Επιτροπή του διαγωνισμού, προκειμένου να διασφαλιστεί η υψηλή ποιότητα των συμμετοχών και να επιλεγεί ένα λογότυπο, το οποίο θα αναδεικνύει την ιστορία, τις αξίες και την προσφορά του φορέα στην Ελλάδα και διεθνώς. Οι δημιουργοί καλούνται να εμπνευστούν από το παρελθόν και να κοιτάξουν στο μέλλον, σχεδιάζοντας ένα λογότυπο που θα αφήσει το αποτύπωμά του, συνδυάζοντας την παράδοση με τη σύγχρονη αισθητική.

Ο διαγωνισμός είναι ανοιχτός σε επαγγελματίες (αρχιτέκτονες, γραφίστες, διαφημιστές, εικαστικούς κ.ά.), αποφοίτους, φοιτητές και σπουδαστές (Πολυτεχνείου, Καλών Τεχνών, Εικαστικών και άλλων συναφών σχολών), καθώς και σε ιδιώτες που επιθυμούν να συμμετάσχουν. Οι συμμετοχές μπορούν να είναι ατομικές ή ομαδικές, χωρίς περιορισμό στον αριθμό μελών κάθε ομάδας.

Η τελική ημερομηνία και ώρα υποβολής των προτάσεων συμμετοχής είναι η Παρασκευή, 20η Δεκεμβρίου 2024 στις 14:00. Η Κριτική Επιτροπή θα συνεδριάσει το διάστημα μεταξύ 7-24 Ιανουαρίου 2025 για την επιλογή των νικητών του διαγωνισμού, και τα αποτελέσματα θα δημοσιευθούν άμεσα. Στο πλαίσιο ανάδειξης των νικητών, θα επιλεγούν, βάσει αξιολόγησης, τρία (3) έργα, τα οποία θα παρουσιαστούν τυπωμένα σε ειδικά διαμορφωμένο χώρο της ΔΕΘ-HELEXPO, προκειμένου το κοινό να έχει την ευκαιρία να γνωρίσει τη δημιουργικότητα των συμμετεχόντων.

Ο δημιουργός της πρότασης που θα κερδίσει το πρώτο Βραβείο θα λάβει χρηματικό έπαθλο ύψους δύο χιλιάδων ευρώ (€2.000), ενώ το δεύτερο και τρίτο Βραβείο θα συνοδεύονται από χρηματικό έπαθλο χιλίων ευρώ (€1.000) το καθένα. Η απονομή των βραβείων θα πραγματοποιηθεί σε ειδική εκδήλωση, που θα τιμήσει τις δημιουργικές προτάσεις και θα αναδείξει τη σημασία τους για τον εορτασμό των 100 χρόνων του φορέα.

Την προκήρυξη του διαγωνισμού και την αίτηση συμμετοχής θα την βρείτε στο link: [**https://helexpo.gr/anoixtos-diagonismos-sxediasmou-logotupou/**](https://helexpo.gr/anoixtos-diagonismos-sxediasmou-logotupou/)

***Με την παράκληση να δημοσιευθεί, να μεταδοθεί ή να αναρτηθεί.***